Der var julelys, glimmer, og gejl i alle julefarverne, da der for første gang var juletræf for biler i Nordjylland. - Vi har set, at det har fungeret godt i andre byer, så vi skal da også have det her, siger Christoffer Rûsz, der er idémand bag træffet. - Biler er ikke bare for Brian og basarm, det er også for familier - far, mor og børn - at komme ud og se det her, siger Christoffer med jule(bil)lys i øjnene. Selvom alle biler var flot julepyntede, skulle der findes en vinder. Og det blev Michael Buur Larsens bil, der tog førstepladsen. - Ja, det er jo julepynt til den helt store guldmedalje, - der er lige knapt 1600 julelys på bilen, lød det fra Michael, der også selv var trukket i julemandens klæder. Han er ikke i tvivl om, hvorfor han bruger tid og penge på at udsmykke bilen. - Den glæde, den bringer, når jeg kommer rundt til byer og børn. I vores datters vuggestue står børnene klar om morgenen, når jeg kommer og igen om eftermiddagen, når jeg henter hende. For dem er det julemandens bil.

Referat:
Parkeringspladsen ved Gigantium lagde fredag aften asfalt til 30 biler - eller slæder, om man vil, hvis ejere var gået all in på julepynt.